tttarun/llama2_hindi huggingface dataset:
विश्व में खनिज तेल के असमान वितरण के बहुआयामी प्रभावों की विवेचना कीजिये। (250 शब्द)
उत्तर :
खनिज तेल वैश्विक ऊर्जा की मूलभूत आवश्यकता माने जाते हैं तथा इनका विश्व में वितरण असमान है। वस्तुतः विश्व का आधे से अधिक खनिज तेल भंडार ईरान व अरब देशों ( उत्तरी अफ्रीका के देश शामिल नहीं ) में मौजूद है; जबकि कनाडा, संयुक्त राज्य अमेरिका, दक्षिणी अमेरिका, अफ्रीका तथा रूस में विश्व के लगभग 15 प्रतिशत खनिज तेल रिज़र्व मौजूद हैं। वहीं भारत के डिग्बोई, बंबई हाई, बसीन, अंकलेश्वर, अलियाबेट क्षेत्रों में मौजूद तेल रिज़र्व देश की ऊर्जा आवश्यकता की पूर्ति करने में नगण्य के बराबर हैं।
खनिज तेल के अत्यधिक सामरिक महत्त्व और दुनिया भर में इसके असमान वितरण के बहुआयामी निहितार्थ हैं, जिन्हें निम्नांकित बिंदुओं के माध्यम से समझा जा सकता है:
आर्थिक प्रभाव
खनिज तेल का असमान वितरण तेल आयातक देशों में मुद्रास्फीति को बढ़ाता है। उदाहरण के लिये तेल के दामों में संस्थागत बढ़ोतरी भारत जैसे देश में महँगाई को बढ़ाती है तथा भुगतान संतुलन व फॉरेक्स रिज़र्व पर विपरीत प्रभाव डालती है।
इसके अतिरिक्त तेल रिज़र्व व उत्पादक देशों का तेल निर्यात बढ़ने से राष्ट्रीय आय में वृद्धि होती है तथा इन देशों की ओर जॉब के लिये अन्य देशों से प्रवासन बढ़ता है।
तेल का असमान वितरण वैश्विक स्तर पर असमान वृद्धि व विकास को बढ़ावा देते हैं वस्तुतः आयात कीमतों में वृद्धि से सरकार की कल्याणकारी उद्देश्यों पर खर्च करने की क्षमता सीधे तौर पर बाधित होती है।
भू - राजनीतिक प्रभाव
खनिज तेल भंडार वाले अधिकांश देशों में राजनीतिक अस्थायित्व विद्यमान रहता है; जैसे - वेनेजुएला में गृह युद्ध, अफ्रीकी देशों में सैन्य तख्तापलट आदि घटनाएँ अत्यधिक रिज़र्व होने के बावजूद उत्पादन की गतिविधियों पर प्रतिकूल असर डालती हैं।
खनिज तेल रिज़र्व वाले अधिकांश देशों में अधिनायकवादी सत्ता या राजतंत्र विद्यमान है, जिससे उन देशों में मानव पूंजी के विकास पर ज़्यादा ज़ोर नहीं दिया जाता।
खनिज तेल भंडार की प्रकृति ही सामरिक है। अतः इसका असमान वितरण रिज़र्व पर नियंत्रण हेतु क्षेत्रीय संघर्ष को बढ़ावा देता है। उदाहरण के लिये, पश्चिम एशिया में क्षेत्रीय संघर्ष।
खनिज तेल एक अत्यावश्यक आर्थिक कमोडिटी है। अत : इसके आयात - निर्यात को प्रोत्साहित करने हेतु अंतर्राष्ट्रीय संबंधों व विदेश नीति का भी सहारा लिया जाता है।
ऊर्जा सुरक्षा पर प्रभाव
खनिज तेल की कीमतों में अतिशय वृद्धि को सुनिश्चित करने हेतु OPEC जैसे समूह व अन्य प्रमुख तेल उत्पादक देश तेल उत्पादन को नियंत्रित कर तेल संकट की स्थिति उत्पन्न कर देते हैं। इससे आयातक देशों में आर्थिक व राजनीतिक अस्थिरता बढ़ जाती है और उनकी सामरिक स्वायत्तता प्रभावित होती है।
खनिज तेल के असमान वितरण व सीमित उपलब्धता के कारण तेल आयातक देशों की ऊर्जा निर्भरता तेल प्रचुर देशों पर आश्रित हो जाती है।
इकोलॉजिकल प्रभाव
तेल प्रचुर देशों में तेलों की निष्कर्षण संबंधी प्रक्रिया में जल प्रदूषण, वायु प्रदूषण होता है। तथा उस क्षेत्र की मृदा का ह्रास होता है।
तेल के निष्कर्षण से उस क्षेत्र की जैवविविधता का ह्रास होता है।
तेल के व्यापार के कारण समुद्रों में ऑयल स्पिल की घटनाएँ समुद्री जैवविविधता के लिये अत्यंत घातक साबित होती हैं।
उपर्युक्त प्रभावों के आधार पर यह कहा जा सकता है कि खनिज तेल का असमान वितरण एक ओर ऊर्जा सुरक्षा को प्रभावित करता है, तो वहीं ऊर्जा स्रोत के रूप में कार्बनिक खनिज तेल का व्यापक उपयोग ग्लोबल वार्मिंग व जलवायु परिवर्तन को बढ़ावा देता है। अतः अब संपूर्ण विश्व इन कार्बनिक खनिज तेलों की बजाय नवीकरणीय ऊर्जा स्रोतों की ओर स्थानांतरित हो रहा है, जिसमें भारत भी अपनी ऊर्जा आवश्यकताओं का विविधीकरण कर रहा है।
प्रश्न. आर्कटिक की बर्फ और अंटार्कटिक के ग्लेशियरों का पिघलना किस तरह अलग-अलग ढंग से पृथ्वी पर मौसम के स्वरुप और मानवीय गतिविधियों पर प्रभाव डालते हैं? स्पष्ट कीजिये।(250 शब्द)
उत्तर :
भूसंहतियों के समीप अवस्थित आर्कटिक महासागर सतत महसागरीय हिम से आच्छादित है जबकि सुदूर दक्षिण में अवस्थित अंटार्कटिक एक हिमनद आवरित महाद्वीप है। जलवायु परिवर्तन ने ग्लोबल वार्मिंग को बढ़ाया है। फलतः विश्व के प्रशीतक के रूप में मौजूद आर्कटिक एवं अंटार्कटिक दोनों के हिमनदों के पिघलने की दर में वृद्धि हुई है।
IPCC की रिपोर्ट के अनुसार आर्कटिक की बर्फ अंटार्कटिक के ग्लेशियर की अपेक्षा अधिक तीव्र गति से पिघल रही है। चूँकि आर्कटिक एवं अंटार्कटिक की अवस्थिति व प्रकृति में अंतर है। अतः इनकी बर्फ व ग्लेशियरों के पिघलने से मौसम के प्रतिरूप एवं मानवीय क्रियाकलापों पर भी अलग - अलग प्रभाव पड़ता है, जिसे निम्नांकित बिंदुओं के माध्यम से समझा जा सकता है-
आर्कटिक की बर्फ के पिघलने का प्रभाव
आर्कटिक की बर्फ के पिघलने से एल्बिडी प्रभाव कम होगा, जिससे तापमान में वृद्धि होगी और पोलर जेट स्ट्रीम कमज़ोर होगी फलस्वरूप मध्य अक्षांशों; जैसे - अमेरिका , यूरोप क्षेत्र में पोलर वर्टेक्स का नकारात्मक प्रभाव देखने को मिलेगा।
आर्कटिक की बर्फ पिघलने से निम्न अक्षांशों की ओर आने वाली ठंडी महसागरीय धाराओं ( जैसे - पूर्वी ग्रीनलैंड धारा ) की प्रकृति में परिवर्तन से शीतोष्ण कटिबंधीय चक्रवात में परिवर्तन आना शुरू हो जाता है।
AMOC (अटलांटिक मेरिडियोनल ओवरटर्निंग सर्कुलेशन) की प्रक्रिया प्रभावित होती है।
ENSO चक्र अनियमित हो जाएगा। फलत: अलनीनो की घटनाओं में वृद्धि होगी। इसका भारतीय मानसून पर भी विपरीत प्रभाव पड़ेगा।
आर्कटिक क्षेत्र की जैवविविधता का ह्रास होगा। वस्तुतः यहाँ के ध्रुवीय भालू, आर्कटिक लोमड़ी व अन्य समुद्री जीवों के हैबिटेट का पतन होगा।
आर्कटिक बर्फ के पिघलने से समुद्री जल- स्तर में वृद्धि होगी। फलतः समुद्रतटीय शहरों व देशों के निमग्न होने का खतरा बढ़ जाएगा।
आर्कटिक पर्माफ्रॉस्ट के पिघलने से बड़ी मात्रा में मीथेन गैस का उत्सर्जन ग्लोबल वार्मिंग के दुश्चक्र को बढ़ाता है। आर्कटिक बर्फ के पिघलने से नॉर्दर्न सी रूट खुल सकता है तथा इस क्षेत्र में प्राकृतिक संसाधनों के दोहन हेतु देशों के मध्य नकारात्मक प्रतिस्पर्धा शुरू हो जाएगी।
हीट वेव में वृद्धि तथा मौसमी अनियमितता खाद्य संकट को बढ़ाएगी।
अंटार्कटिक के ग्लेशियर के पिघलने के प्रभाव
अंटार्कटिक के ग्लेशियरों के पिघलने से अंटार्कटिक परिध्रुवीय धारा के तापमान में वृद्धि होगी।
अलनीनो व ला- लीना की दशाओं में परिवर्तन तथा भारत में दक्षिण- पश्चिम मानसून कमज़ोर हो सकता है।
दक्षिणी गोलार्द्ध में चक्रवातों की गहनता में वृद्धि।
अंटार्कटिक क्षेत्र की जैवविविधता में क्षति, वस्तुतः इस क्षेत्र में पाई जाने वाली पेंगुइन व अन्य प्रजातियों के हैबिटेट का ह्रास होगा।
हिमनद के पिघलने से समुद्री स्तर में वृद्धि होगी। फलतः दक्षिणी गोलार्द्ध के छोटे - छोटे द्वीपीय देशों के निमग्न होने का खतरा बढ़ेगा।
अंटार्कटिक के हिमनदों के पिघलने से भी AMOC मंद गति से होगा। फलतः विश्व भर के महासागरीय बेसिन में ताप एवं पोषक तत्त्वों का वितरण दुष्प्रभावित होगा।
एक पारितंत्र के रूप में आर्कटिक और अंटार्कटिक ऊष्मा बजट को संतुलित एवं जलवायवीय दशाओं को नियंत्रित करने वाले पृथ्वी के अभिन्न अंग हैं। इनके अनवरत पिघलने से वैश्विक जलवायु तंत्र व संपूर्ण जैवमंडल पर विपरीत प्रभाव पड़ रहा है। अतः ग्लोबल वार्मिंग के पर्यावरणीय प्रभाव को कम करने के लिये संपूर्ण विश्व को संधारणीय विकास को अमल में लाना चाहिये तथा ग्रीन एनर्जी के उपयोग को बढ़ावा देना चाहिये।
क्रिप्टोकरेंसी क्या है? यह वैश्विक समाज को कैसे प्रभावित करता है? क्या यह भारतीय समाज को भी प्रभावित कर रहा है? (250 शब्द)
उत्तर :
क्रिप्टोकरेंसी एक प्रकार की डिजिटल करेंसी होती है, जिसमें लेन - देन संबंधी सभी जानकारियों को कूटबद्ध (Encrypt) तरीके से विकेंद्रित डेटाबेस (Decentralized Database) में सुरक्षित रखा जाता है। क्रिप्टोकरेंसी क्रिप्टोग्राफी प्रोग्राम पर आधारित एक वर्चुअल करेंसी सिस्टम पर आधारित है। इसने वैश्वीकरण में संपूर्ण विश्व के लिये एक मुद्रा जैसी परिकल्पना को यथार्थ किया है।
वैश्विक समाज पर प्रभाव
सकारात्मक प्रभाव
भौतिक मुद्रा की छपाई की लागत में कमी तथा सामाजिक कल्याण हेतु अधिक धन उपलब्धता।
जालसाजी और नकली मुद्रा से समाज का बचाव तथा सभी वर्गों के लिये एकसमान उपलब्धता।
नकारात्मक प्रभाव
नारकोटिक्स, आतंकवाद के वित्तपोषण, मानव तस्करी और मनी लॉन्ड्रिग में उपयोग।
अवैध गतिविधियों में युवा पीढ़ी की संलिप्तता में वृद्धि तथा जनसंख्या लाभांश की हानि।
क्रिप्टो माइनिंग अत्यंत ऊर्जा गहन है इससे ई - वेस्ट और बिजली की खपत में वृद्धि |
एक नए डिजिटल विभाजन का कारण।
कर चोरी से सरकार को राजस्व हानि तथा समाज कल्याण के लिये धन उपलब्धता में कमी। क्रिप्टोकरेंसी में एक आंतरिक मूल्य का अभाव होता है तथा यह पोंजी योजनाओं पर निवेश को बढ़ावा दे सकता है।
साइबर आतंकवाद के प्रति सुभेद्यता।
वित्तीय प्रणाली विश्वास के मूल्य पर आधारित है, जो क्रिप्टोकरेंसी में पूरी तरह से अनुपस्थित है।
भारत में क्रिप्टोकरेंसी कानूनी मुद्रा नहीं है तथा भारत सरकार और आरबीआई भारतीय समाज में इसके बढ़ते प्रचलन और उपयोग को लेकर सतर्क हैं। इसके बाद भी देश में युवा वर्ग बड़ी संख्या में क्रिप्टोकरेंसी की ओर आकर्षित हो रहा है। ये अपनी बचत और परिश्रम की कमाई को उच्च रिटर्न के लालच में क्रिप्टोकरेंसी में निवेश कर रहे हैं, जिसमें अत्यधिक जोखिम है। इसके संबंध में जानकारी के अभाव में नुकसान की स्थिति में यह उन्हें महँगा भी पड़ सकता है हालाँकि भ्रष्टाचार की जाँच करने वित्तीय समावेशन करने, वित्तीय हस्तांतरण में दक्षता वृद्धि करने और वित्तीय धोखाधड़ी नियंत्रित करने में क्रिप्टोकरेंसी भारतीय समाज की सहायता करके लाभदायक सिद्ध हो सकती है।
क्रिप्टोकरेंसी और इसके नकारात्मक प्रभाव वैश्विक समाज को प्रभावित करेंगे, इस प्रकार क्रिप्टोकरेंसी के नकारात्मक परिणामों को समाप्त करने के लिये वैश्विक स्तर पर UNODC-CMLS द्वारा विकसित क्रिप्टोकरेंसी ट्रेनिंग मॉड्यूल के माध्यम से विभिन्न देशों को अपने अधिकारियों को प्रशिक्षित करना चाहिये। इसके साथ ही यूएसए. में प्रयोग हो रहे नवीन ' फॉरेंसिक सॉफ्टवेयर ' को भी बढ़ावा दिया जा सकता है, जिसके माध्यम से उच्च मात्रा में होने वाले क्रिप्टोकरेंसी हस्तांतरण का विश्लेषण करना संभव है।
जनसंख्या शिक्षा के मुख्य उद्देश्यों की विवेचना कीजिये तथा भारत में इन्हें प्राप्त करने के उपायों का विस्तार से उल्लेख कीजिये। (250 शब्द)
उत्तर :
भारत की जनसंख्या वर्तमान में 1.4 बिलियन हो गई है तथा इसके वर्ष 2026 तक चीन से ज़्यादा हो जाने की संभावना है। ऐसे में भारत के लिये जनसंख्या शिक्षा अत्यंत महत्त्वपूर्ण है। यूनेस्को के अनुसार, " जनसंख्या शिक्षा एक शैक्षिक कार्यक्रम है जो परिवार, समुदाय, राष्ट्र और विश्व की जनसंख्या की स्थिति के अध्ययन के लिये छात्रों में उस स्थिति के प्रति तर्कसंगत और ज़िम्मेदार दृष्टिकोण तथा व्यवहार विकसित करने के उद्देश्य से प्रदान की जाती है "।
जनसंख्या शिक्षा के उद्देश्य
छात्रों में परिवार के आकार के प्रति समझ विकसित करना। जनसंख्या की वृद्धि के कारणों और परिणामों को समझने में व्यक्ति की सहायता करना।
परिवार के आकार और राष्ट्रीय जनसंख्या में परिवर्तन के व्यक्ति पर प्रभाव के बारे में सटीक जानकारी प्रदान करना।
इस तथ्य की समझ विकसित करना कि परिवार के सदस्यों के स्वास्थ्य और कल्याण के लिये तथा युवा पीढ़ी के लिये अच्छी संभावनाएँ सुनिश्चित करने हेतु भारतीय परिवार छोटे और कॉम्पैक्ट होने चाहिये।
व्यक्ति को यह समझने में सक्षम बनाना है कि एक विशाल जनसंख्या व्यक्ति और समाज को कैसे प्रभावित करती है।
छात्रों को जनसंख्या शिक्षा की अवधारणा को समझने के लिये आवश्यक ज्ञान, कौशल, दृष्टिकोण और मूल्यों को प्राप्त करने में सक्षम करना। वर्तमान में जनसंख्या स्थितियों के बारे में सचेत और सही निर्णय लेने में सक्षम बनाना ।
जनसंख्या लक्ष्यों को पूरा करने में सरकार के प्रयासों में सहयोग हेतु प्रेरित करना।
जनसंख्या शिक्षा के उपाय
स्कूली पाठ्यक्रम में जनसंख्या शिक्षा ' नामक विषय को शामिल करना। जनसंख्या शिक्षा कार्यक्रम के सफल क्रियान्वयन के लिये शिक्षकों का प्रशिक्षण।
पंचायत स्तर पर वेब सीरीज़ जैसे- पंचायत, श्रव्य - दृश्य कार्यक्रम और सम्मेलनों के माध्यम से जागरूकता।
लड़कियों की विवाह आयु में वृद्धि तथा उनकी शिक्षा पर बल
जनसंख्या नीति का आम लोगों के जीवन से जुड़ाव होना चाहिये और इसमें विधायिका, कार्यपालिका, नौकरशाही, मीडिया, पेशेवरों, शिक्षकों और आम जनता सहित सभी हितधारकों को सम्मिलित होना चाहिये। वास्तव में, बल या कानून के भय की अपेक्षा जनसंख्या शिक्षा और जागरूकता जनसंख्या नियंत्रण का समुचित उपाय हो सकती है।
‘‘STEM क्षेत्र में लैंगिक असमानता को तभी समाप्त किया जा सकता है जब समाज, परिवार, शैक्षणिक संस्थान और सरकार की ओर से इसके विरुद्ध सामूहिक प्रयास किये जाएँ।’’ टिप्पणी कीजिये।
प्रश्न का उत्तर जल्द ही प्रकाशित होगा।
भारत में महिला सशक्तिकरण की प्रक्रिया में 'गिग इकॉनमी' की भूमिका का परीक्षण कीजिये। (150 शब्द)
उत्तर :
हल करने का दृष्टिकोण :
गिग अर्थव्यवस्था के बारे में संक्षेप में बताते हुए परिचय दीजिये।
चर्चा कीजिये कि यह भारत में महिला सशक्तिकरण की प्रक्रिया में कैसे मदद करता है।
गिग इकोनॉमी के समक्ष उपस्थित बाधाओं का भी मूल्यांकन कीजिये।
उपयुक्त निष्कर्ष लिखिये।
परिचय
' गिग इकोनॉमी ' एक ऐसी मुक्त बाज़ार व्यवस्था है, जहाँ पारंपरिक पूर्णकालिक रोज़गार की बजाय अस्थायी रोज़गार का प्रचलन होता है। इसके तहत कंपनियाँ या संगठन अपनी अल्पकालिक या विशेष आवश्यकताओं की पूर्ति के लिये स्वतंत्र प्रतिरोध की श्रमिकों के साथ अनुबंध करते हैं। गिग इकोनॉमी देश और दुनिया भर में बढ़ती बेरोज़गारी का एक समाधान भी देती है। इसके अंतर्गत ओला,उबर, अमेजॉन, जोमाटो आदि जैसे प्लेटफॉर्म सम्मिलित हैं।
गिग इकोनॉमी की महिला सशक्तीकरण में भूमिका
घरेलू महिलाओं के लिये अधिक आर्थिक अवसर की उपलब्धता क्योंकि कार्य के समय चयन करने की स्वतंत्रता अधिक लचीलापन प्रदान करती है।
नियोजकों को सामाजिक सुरक्षा और मातृत्व लाभ अधिनियम जैसे कानूनों का पालन नहीं करना पड़ता है, जिससे महिलाओं को उनको गर्भावस्था की अवधि के बावजूद भर्ती कर सकते हैं।
स्नैपडील, अमेजॉन और फ्लिपकार्ट आदि प्लेटफॉर्म के माध्यम से महिलाएं अपने पारंपरिक उत्पादों को बेचने में सक्षम हुई हैं।
डिजिटल प्रौद्योगिकी के बढ़ते प्रचलन से वर्चुअल वर्किंग में महिलाओं के लिये नए अवसर खुले हैं तथा वे ऐप और फोन कॉल के माध्यम से कार्य करने में सक्षम हुई हैं।
महिला सशक्तीकरण की दिशा में गिग इकोनॉमी के साथ-साथ जेंडर संवेदीकरण कार्यक्रमों को बढ़ावा देने, घरेलू हिंसा अधिनियम आदि का सफल कार्यान्वयन और महिलाओं की कार्यबल में भागीदारी को बढ़ावा देने जैसे प्रयास भी करना चाहिये।
मुख्यधारा के ज्ञान और सांस्कृतिक प्रणालियों की तुलना में आदिवासी ज्ञान प्रणालियों की विशिष्टता की जाँच कीजिये। (150 शब्द)
उत्तर :
हल करने का दृष्टिकोण :
आदिवासी ज्ञान प्रणाली को समझाते हुए उत्तर की शुरुआत कीजिये।
आदिवासी ज्ञान कैसे अद्वितीय है और मुख्यधारा के ज्ञान से अलग है, यह भी समझाइये।
उपयुक्त निष्कर्ष लिखिये।
परिचय
भारत ही नहीं दुनिया भर में जनजातियों (आदिवासियों) के विशिष्ट ज्ञान और सांस्कृतिक प्रणालियाँ हैं । जनजातियों ने अपने ज्ञान और सांस्कृतिक अनुभव की विशिष्ट समझ को संरक्षित किया है , जो उन्हें विभिन्न परिस्थितियों में मानव, मानवेतर और अन्य विषयों के संबंध में मार्गदर्शन प्रदान करने में सहायता करता है।
जनजातीय ज्ञान और संस्कृति की विशिष्टता
मुख्यधारा की ज्ञान प्रणालियाँ औपचारिक शिक्षा और सामाजिक व्यवस्था जैसी बाधाओं से बंधी हुई हैं, जबकि जनजातीय ज्ञान प्रणाली समावेशी और समानता के सिद्धांत पर आधारित है।
मुख्यधारा के ज्ञान से संबंधित साक्ष्य पुस्तकों, पांडुलिपियों और वास्तुकला से प्राप्त होते हैं, जबकि जनजातीय ज्ञान के साक्ष्य परंपरागत लोकगीत, नृत्य, चित्रकारी आदि में देखे सकते हैं।
मुख्यधारा के समाज में बिखराव दिखाई पड़ता है तथा यह सामाजिक और आर्थिक आधार पर अत्यधिक विभाजित है, जबकि जनजातियों में अपनी जनजाति के प्रति अपनेपन और सहयोग की भावना होती है। जनजातियों की संस्कृति में अपने समुदाय के प्रति तो सहयोग का भाव है किंतु जनजाति से इतर लोगों के प्रति असुरक्षा का भाव है; जैसे- अंडमान की सेंटिनली जनजाति।
मुख्यधारा का ज्ञान बीमारियों को ठीक करने के लिये आधुनिक दवाओं और तकनीकों का उपयोग करता है, जबकि जनजातियों की ज्ञान परंपरा में सदियों से बीमारियों से लड़ने के लिये पौधों और पारंपरिक औषधियों का उपयोग किया जाता है। उदाहरण हेतु त्वचा संबंधी रोग के उपचार के लिये एलोवेरा का उपयोग।
मुख्यधारा में पर्यावरण संरक्षण, अनुसंधान तथा वैज्ञानिक साक्ष्य पर आधारित है, जिसके क्रियान्वयन हेतु पेरिस अभिसमय जैसे अंतर्राष्ट्रीय सहयोग किये जा रहे हैं, जबकि जनजातियों के लिये प्रकृति संस्कृति और आस्था का विषय है। जैसे- असम की तिवा जनजाति की परंपरा और संस्कृति प्रकृति के साथ घनिष्ठ संबंध में रहने की रही है।
जनजातियों के पास पारंपरिक ज्ञान और संस्कृति की अकूत संपदा है, जिसे मुख्यधारा से संवाद और समन्वय स्थापित करके न केवल संरक्षित किया जा सकता है, अपितु मानव कल्याण और समावेशी विकास को भी बढ़ावा दिया जा सकता है।
1. मनुष्य जन्म से नहीं कर्म से महान होता है।
2. अगर संघर्ष न रहे, किसी भी भय का सामना न करना पड़े, तब जीवन का आधा स्वाद ही समाप्त हो जाता है।
प्रश्न का उत्तर जल्द ही प्रकाशित होगा।
वर्ष 2021 में घटित प्रमुख ज्वालामुखी विस्फोट की वैश्विक घटनाओं को बताते हुए क्षेत्रीय पर्यावरण पर उनके प्रभावों का उल्लेख कीजिये। (250 शब्द)
उत्तर :
हल करने का दृष्टिकोण:
ज्वालामुखी क्या है और वैश्विक स्तर पर इस घटना को परिभाषित करके उत्तर की शुरुआत कीजिये।
2021 में ज्वालामुखी विस्फोट के कुछ उदाहरणों को उनके विस्फोट के स्थान के साथ सूचीबद्ध कीजिये।
पर्यावरण पर ज्वालामुखी विस्फोट के प्रभाव की विवेचना कीजिये।
उपयुक्त निष्कर्ष निकालें।
परिचय:
ज्वालामुखी प्राय: एक छिद्र अथवा खुला भाग होता है, जिससे होकर पृथ्वी के अत्यंत तप्त भाग से गैस, तरल लावा, जल, चट्टानों के टुकड़ों आदि से युक्त गर्म पदार्थ पृथ्वी के धरातल पर प्रकट होता है।
ज्वालामुखी विस्फोट के स्थानीय और क्षेत्रीय वातावरण पर भूकंप, भूस्खलन, मृदा का बहाव, राख और गरज जैसे प्रभाव पड़ते हैं।
निकाय:
ज्वालामुखी विस्फोट 2021 विस्फोट का स्थान
माउंट सिनाबंग विस्फोट इंडोनेशिया
क्लाईचेवस्काया ज्वालामुखी रूस का सुदूर पूर्वी कमचटका प्रायद्वीप।
फोर्नेज ज्वालामुखी रियूनियन द्वीप
माउंट एटना इटली
एरेबस अंटार्कटिका
पर्यावरण पर ज्वालामुखी विस्फोट का प्रभाव:
ज्वालामुखी विस्फोट पृथ्वी की सतह पर नई चट्टानों के निर्माण के लिये ज़िम्मेदार हैं।
ज्वालामुखी विस्फोट के दौरान वातावरण में उत्सर्जित गैसों और धूल के कणों का जलवायु पर प्रभाव पड़ता है।
ज्वालामुखी पृथ्वी के इतिहास में लाखों वर्षों से ग्लोबल वार्मिंग का कारण बना है, जब अत्यधिक मात्रा में ज्वालामुखी की घटना घटित होती हैं तब वातावरण में ग्रीनहाउस गैसें उत्सर्जित होती हैं।
भले ही ज्वालामुखी की घटना पृथ्वी के विशिष्ट स्थानों पर घटित होती हैं, परंतु उनके प्रभाव अधिक व्यापक रूप से वितरित होते हैं क्योंकि इनसे उत्सर्जित गैस, धूल और राख वातावरण में मिल जाते हैं।
इसका कारण वायुमंडलीय परिसंचरण पैटर्न है, इस कारण उष्ण कटिबंध में ये विस्फोट दोनों गोलार्द्धों में जलवायु पर प्रभाव डाल सकते हैं।
मध्य या उच्च अक्षांशों पर विस्फोटों का प्रभाव केवल उस गोलार्द्ध पर पड़ता है जिसमें वे घटित होते हैं।
ज्वालामुखी विस्फोट आमतौर पर बढ़ी हुई भूकंपीय गतिविधि से पहले घटित होते हैं।
निष्कर्ष
पृथ्वी पर अधिकांश सक्रिय ज्वालामुखी सर्कम-पैसिफिक बेल्ट पर होते हैं, जिन्हें ‘द रिंग ऑफ फायर’ भी कहा जाता है। ज्वालामुखी क्षेत्र प्राकृतिक बहिर्जात घटना है जिसे टाला नहीं जा सकता है, लेकिन आपदा जोखिम प्रबंधन सुविधाएँ विकसित करना निश्चित रूप से सही दिशा में एक कदम होगा।
असहयोग आंदोलन और सविनय अवज्ञा आंदोलन के दौरान महात्मा गांधी के रचनात्मक कार्यक्रमों को स्पष्ट कीजिये। (250 शब्द)
उत्तर :
हल करने का दृष्टिकोण :
संक्षेप में रचनात्मक कार्यक्रम का उल्लेख करते हुए उत्तर की शुरुआत कीजिये।
असहयोग आंदोलन और सविनय अवज्ञा आंदोलन के दौरान रचनात्मक कार्यक्रम के विभिन्न आयामों को सूचीबद्ध कीजिये।
उपयुक्त निष्कर्ष लिखिये।
परिचय:
गांधी की राष्ट्रीय उत्थान की व्यापक योजना, जिसे उन्होंने रचनात्मक कार्यक्रम का नाम दिया, का उद्देश्य सत्य और अहिंसा पर आधारित सामाजिक व्यवस्था की स्थापना करना था।
गांधी का मानना था कि एक राष्ट्र के रूप में मौलिक कर्त्तव्यों के प्रति हमारी लापरवाही के कारण भारत में विदेशी प्रभुत्व जीवित और समृद्ध हुआ। इन कर्त्तव्यों की सामूहिक पूर्ति को संयुक्त रूप से रचनात्मक कार्यक्रम कहा जा सकता है।
असहयोग आंदोलन और सविनय अवज्ञा आंदोलन के दौरान रचनात्मक कार्यक्रम:
सांप्रदायिक एकता: गांधी के अनुसार, सांप्रदायिक एकता का मतलब केवल राजनीतिक एकता नहीं है बल्कि दिलों की अटूट एकता होनी चाहिये।
यह लखनऊ संधि 1916 के दौरान हासिल की गई थी, जिसके तहत भारतीय राष्ट्रीय कॉन्ग्रेस और मुस्लिम लीग दोनों ने ब्रिटिश शासन के खिलाफ हाथ मिलाया था।
लखनऊ समझौते ने खिलाफत और असहयोग आंदोलन की नींव रखी।
अस्पृश्यता का उन्मूलन: गांधी ने माना कि अस्पृश्यता भारतीय समाज पर एक धब्बा और अभिशाप है। गांधी ने इस बुराई को खत्म करने का प्रयास किया।
उन्होंने 1932 में अपने पूना समझौते के बाद अस्पृश्यता के उन्मूलन के लिये 'हरिजन सेवक संघ' की स्थापना की।
खादी वस्त्र बनाना: गांधी ने खादी को राष्ट्रवाद, आर्थिक स्वतंत्रता, समानता और आत्मनिर्भरता के प्रतीक के रूप में प्रस्तुत किया।
उनका मानना था कि खादी के माध्यम से ही समाज का पुनर्निर्माण और विदेशी शासन के खिलाफ प्रभावी सत्याग्रह संभव है।
खादी का ग्रामीण अर्थव्यवस्था के उत्थान में केंद्रीय स्थान है, जो अंततः ग्राम स्वराज की प्राप्ति की ओर ले जाता है।
नई या बुनियादी शिक्षा: गांधी की नई शिक्षा की अवधारणा का तात्पर्य प्रकृति, समाज और शिल्प शिक्षा के विशाल माध्यम है।
उनके अनुसार, सच्ची शिक्षा वह है जो बच्चों को आध्यात्मिक, बौद्धिक और शारीरिक संकायों की ओर खींचती और उत्तेजित करती है।
यह शिक्षा उनके लिये बेरोज़गारी के खिलाफ एक तरह का बीमा होनी चाहिये।
महिलाओं का उत्थान: स्वराज के अपने मिशन में गांधी को महिलाओं, किसानों, मज़दूरों और छात्रों के सहयोग की आवश्यकता थी।
इसलिये, उन्होंने एक रचनात्मक कार्यक्रम के माध्यम से उनके बीच काम करने की योजना बनाई थी।
1930-32 के आंदोलन ने महिलाओं में अभूतपूर्व जागरूकता पैदा की।
गांधी के प्रयासों के कारण ही महिलाएँ इतिहास में पहली बार अपने घरों से बाहर निकलीं और उन्होंने भारतीय राजनीतिक संघर्ष में भाग लिया।
निष्कर्ष:
भारतीय समाज का एकीकरण शायद स्वतंत्रता की उपलब्धि से अधिक कठिन था क्योंकि इस प्रक्रिया में हमारे अपने लोगों के समूहों और वर्गों के बीच संघर्ष की संभावना मौजूद थी।
इस परिदृश्य में गांधीवादी रचनात्मक भूमिका ने राष्ट्र निर्माण में महत्त्वपूर्ण भूमिका निभाई।
यंग बंगाल और ब्रह्म समाज के विशेष संदर्भ में सामाजिक-धार्मिक सुधार आंदोलनों के उत्थान और विकास को रेखांकित कीजिये। (150 शब्द)
उत्तर :
हल करने का दृष्टिकोण:
संक्षेप में सामाजिक-धार्मिक सुधार आंदोलनों के उदय का उल्लेख करते हुए उत्तर की शुरुआत कीजिये।
यंग बंगाल और ब्रह्म समाज के योगदान का उल्लेख कीजिये।
उपयुक्त निष्कर्ष लिखिये।
परिचय:
19वीं शताब्दी के धार्मिक और सामाजिक सुधार आंदोलनों का भारतीय इतिहास में विशेष स्थान है। ये आंदोलन बहुमुखी स्वरूप और व्यापकता लिये हुए थे, इसी कारण इन आंदोलनों ने देश में व्याप्त तत्कालीन जड़ता को समाप्त करने और आम जन-जीवन को बदलने का प्रयास किया। इसके पथ प्रदर्शकों ने जहाँ एक ओर धार्मिक एवं सामाजिक सुधाराें का आह्वान किया, वहीं दूसरी ओर, भारत के अतीत को उजागर करके भारतवासियों के मन में आत्मसम्मान एवं आत्मगौरव जगाने का प्रयास किया। इन आंदोलनों के पीछे दो शक्तियाँ कार्य कर रही थीं; प्रथम, अंग्रेज़ी शिक्षा और संस्कृति के प्रभाव से अवतरित हुई थी तो दूसरी, ईसाई मिशनरियों के कार्यों के विरुद्ध तीखी प्रतिक्रिया के रूप में हिंदुओं में जागृत हुई थी।
ब्रह्म समाज और यंग बंगाल आंदोलन का योगदान:
राजा राम मोहन राय ने वर्ष 1828 में ब्रह्म सभा की स्थापना की जिसे बाद में ब्रह्म समाज का नाम दिया गया।
यह पुरोहिती, अनुष्ठानों और बलि आदि के खिलाफ था।
यह प्रार्थना, ध्यान और शास्त्रों को पढ़ने पर केंद्रित था। यह सभी धर्मों की एकता में विश्वास करता था।
यह आधुनिक भारत में पहला बौद्धिक सुधार आंदोलन था। इससे भारत में तर्कवाद और प्रबोधन का उदय हुआ जिसने अप्रत्यक्ष रूप से राष्ट्रवादी आंदोलन में योगदान दिया।
यह आधुनिक भारत के सभी सामाजिक, धार्मिक और राजनीतिक आंदोलनों का अग्रदूत था। यह वर्ष 1866 में दो भागों में विभाजित हो गया, अर्थात् भारत के ब्रह्म समाज का नेतृत्व केशव चन्द्र सेन ने और आदि ब्रह्म समाज का नेतृत्व देबेंद्रनाथ टैगोर ने किया।
यंग बंगाल और हेनरी लुई विवियन डेरोजियो:
उनका प्रवेश कलकत्ता के हिंदू कॉलेज में एक शिक्षक के रूप में हुआ।
डेरोजियो ने अपने शिक्षण के माध्यम से साहित्य, दर्शन, इतिहास और विज्ञान पर बहस व चर्चा के लिये एक संघ के माध्यम से मौलिक विचारों को बढ़ावा दिया।
उन्होंने अपने अनुयायियों और छात्रों को उनके अधिकारों की मांग हेतु प्रेरित किया।
डेरोजियो और उनके प्रसिद्ध अनुयायी, जिन्हें डेर्ज़ियन और यंग बंगाल के नाम से जाना जाता है, तेजस्वी देशभक्त थे।
उन्होंने फ्रांसीसी क्रांति (1789 ई.) के आदर्शों और ब्रिटेन की उदारवादी सोच को संजोया। 22 वर्ष की कम उम्र में डेरोजियो की हैजा से मौत हो गई थी ।
निष्कर्ष:
कट्टरता, अंधविश्वास, अस्पृश्यता, पर्दा प्रथा, सती प्रथा, बाल विवाह, सामाजिक असमानता और निरक्षरता जैसी सामाजिक बुराइयों के विरुद्ध लड़ने के अलावा सामाजिक एवं धार्मिक सुधार आंदोलनों ने औपनिवेशिक शासन द्वारा बनाए गए नस्लवाद से निपटने में भी मदद की।
इससे अंततः ब्रिटिश सरकार के खिलाफ राष्ट्रवाद का विकास हुआ।